সম্প্রতি যুক্তরাষ্ট্রের একটি আদালত ফেসবুক মালিকানা সংক্রান্ত এক মামলার রায় ঘোষণা করেছে। এই মামলার রায়ে জিতেছেন ফেসবুকের সিইও মার্ক জুকারবার্গ। মামলার রায়ে বাদী দুজন, যারা হার্ভার্ড ইউনিভার্সিটিতে জুকারবার্গের সাবেক সহপাঠি, তাদেরকে ২০০৮ সালে করা সমঝোতাটিই মেনে নিতে বলা হয়েছে। এদিকে জানা  গেছে, আবারো ফেসবুকের ৫০ ভাগ মালিকানা দাবির নতুন আরেক মামলায় ফেঁসেছেন তিনি। খবর ইয়াহু অনলাইন-এর।    সম্প্রতি নিজেদেরকে ফেসবুক প্রতিষ্ঠাতা হিসেবে দাবি করেছেন টেইলার এবং ক্যামেরন উইঙ্কেলভস। তাদের দাবি, মার্ক জুকারবার্গ তাদের আইডিয়া চুরি করে তৈরি করেছেন সোশ্যাল নেটওয়ার্কিং সাইট ফেসবুক। এদিকে, জুকারবার্গ তাদের দাবি অস্বীকার করলেও ২০০৮ সালে ৬৫  মিলিয়ন ডলারের সমঝোতা করেছিলেন তাদের সঙ্গে। কিন্তু তাদের বর্তমান দাবি, ফেসবুকের মূল্য কম দেখিয়ে এই সমঝোতা করা হয়েছিলো। ১৬০ মিলিয়ন ডলার অর্থের দাবিতে আবার মামলা করেন তারা। এই মামলার রায় সম্প্রতি ঘোষণা করেছে যুক্তরাষ্ট্রের আপিল বিভাগ।    রায়ে বলা হয়েছে, টেইলার এবং ক্যামেরন উইঙ্কেলভস ২০০৮ সালে সমঝোতা করার সময় ফেসবুকের মূল্য বুঝতে পারার মতো যথেষ্টই বুদ্ধিমান ছিলেন। এ চুক্তির সময় টেইলার এবং ক্যামেরন এর পক্ষে ৬ জন আইনজীবী ছিলেন।    সংবাদমাধ্যমটি জানিয়েছে, মামলায় হেরে যাওয়ার পর পরবর্তীতে কি করবেন  সেসম্পর্কে এখনও সিদ্ধান্ত নেননি তারা। তবে জানা গেছে, সুপ্রিমকোর্টে যাবার কথাই ভাবছেন তারা। এদিকে মামলার রায়কে স্বাগত জানিয়েছেন জুকারবার্গ এবং ফেসবুক কর্তৃপক্ষ।    সংবাদমাধ্যমটি জানিয়েছে, জুকারবার্গকে অভিযুক্ত করে নতুন আরেকটি মামলা করেছেন ওয়েলসভাইলের প্রতিষ্ঠাতা পল সেজিলা। ২০১০ সালে করা এই মামলায় অভিযোগে বলা হয়েছে, ২০০৩ সালে একটি ওয়েবসাইট তৈরি বিষয়ে তার এবং জুকারবার্গের মধ্যে চুক্তি হয়েছিলো। সেজিলা ওয়েবসাইটটির কোড তৈরির জন্য জুকারবার্গকে নিয়োগ দিয়েছিলেন আর এই ওয়েবসাইটটির কোড লিখতে জুকারবার্গকে ১  হাজার ডলার দেবার কথা হয়েছিলো।    জানা গেছে, ওই সাইটটি তৈরির উদ্যোগ হিসেবে ১ হাজার ডলারও দিয়েছিলেন তিনি। আর এই চুক্তিতে তার মালিকানা ছিলো ৫০ ভাগ। এ ছাড়াও অতিরিক্ত ১ ভাগ সুদ ২০০৪ সালের ১ জানুয়ারি থেকেই তার পাবার কথা যা জুকারবার্গ কখনও পরিশোধ করেননি। আর এ বিষয়ে ২০০৩ সালের ৩০ জুলাই জুকারবার্গ তাকে মেইলও করেছিলেন।    সংবাদমাধ্যমটি জানিয়েছে, মামলার সাক্ষ্য হিসেবে জুকারকার্গের পাঠানো সে মেইলই উপস্থাপন করবেন আদালতে।    এখন দেখার বিষয় এক মামলা থেকে রেহাই পাওয়া জুকারবার্গ এই মামলায় পার  পান কিনা।        বিডিনিউজটোয়েন্টিফোরডটকম/এমএইচ/এইচবি/এইচআর/এপ্রিল ১২/১১